**Јавна установа Музеји и галерије Никшић**

**ПРОГРАМ РАДА ЈАВНЕ УСТАНОВЕ**

**МУЗЕЈИ И ГАЛЕРИЈЕ НИКШИЋ ЗА 2024. ГОДИНУ**

**НИКШИЋ, децембар 2023. године**

На основу члана 21 став 2 тачка 6 Статута Јавне установе Музеји и галерије

Никшић бр. 07-03 од 25. 01. 2016. године, директор Јавне установе Музеји и

галерије Никшић, предлаже

**ПРОГРАМ РАДА ЈАВНЕ УСТАНОВЕ МУЗЕЈИ И ГАЛЕРИЈЕ**

**НИКШИЋ**

 **ЗА 2024. ГОДИНУ**

**Околности у којима ЈУ Музеји и галерије ради**

 Највећи број музеја у Црној Гори смјештен је у старим зградама (историјским здањима) које су адаптирне за музејске потребе. То је случај и са ЈУ Музеји и галерије у Никшићу, смјештеној у Дворцу краља Николе, грађевини која је изграђена далеке 1900. године. У Дворцу је књаз, касније краљ, Никола примао аудијенције, бивао окружен државним службеницима, рођацима и свитом, људима од повјерења које је држао у свом окружењу. Са капитулацијом краља Николе и његовим напуштањем Црне Горе, зграда губи првобитну намјену, да би послије рата 1919. године у њој наставила рад Гимназија. Гимназија је у Дворцу радила до 1957. За вријеме савезничког бомбардовања у Другом свјетском рату, у априлу 1944. године зграда је претрпјела велика оштећења. Послије обнове, од 1950. у њој је радила и Прва основна школа (1960. преименована у ОШ „Лука Симоновић“), а од 1976. до 1980. и Средња економско-угоститељска школа. Дворац је реновиран 1984. године, након чега су у њему (у оквиру Центра за културу) уз Завичајни музеј, смјештени Библиотека „Његош“, Архивско одјељење Никшић и Галерије Никола I и Илија Шобајић. У међувремену дошло је до реорганизације установа културе, тако да је успостављена ЈУ Музеји и галерије, којој је на чување и управљање повјерена цијела зграда Дворца. Због лошег стања у коме се зграда налазила нова реконструкција и адаптација Дворца започета је 20. августа 2020. године. Завршетак радова је био планиран за август 2021. Међутим, како радови још нијесу завршени (децембар 2023. године), то је и рад наше установе веома отежан, па су и могућност планирања под знаком питања.

 На основу садашњег стања радова на згради, могло би се закључити да би они могли бити завршени током следеће 2024. године, па би према томе велику енергију и активност запослени требало да посвете усељавању, преношењу збирки и постављању експоната.

 Будно пратећи, од децембра 2021. (од преузимања дужности директора Установе), радове на реновирању и адаптацији зграде Дворца, увјерили смо се да је у питању сложен и компликован посао, чији резултат је добрим дијелом требало да буде компромис, пошто је зграду (која је и сама споменик и културно добро) тешко прилагодити новим захтјевима проширених музејских и галеријских активности и служби. Уобичајено је да на овим пројектима адаптације обавезно и тијесно сарађују: носилац пројекта, архитекта, запослени у установи, конзерватори и извођачи радова. Овај тим, по правилу, треба заједнички да одлучује. Пракса је показала да је тешко помирити различита схватања и приступе: носилаца пројекта који имају у виду одређену друштвено-политичке околности и финансијске могућности, архитекте, који себе сматра неприкосновеним пројектантом и креатором плана и начина реконструкције, кустоса, који мисли како све треба подредити музеолошким потребама; конзерватора, који мисли како је најважније у потпуности и у свим детаљима конзервирати и обновити зграду као споменик и извођача радова који гледа да у цијелом поступку нађе бржа и лакша рјешења, и да притом више и заради. Пошто та сарадња од почетка није успостављена како треба, то је и сам процес адаптације и прилагођавања здања новим условима и потребама, са дугим прекидима у раду, ушао у четврту годину.

 Иако је доста времена прошло од почетка радова, на наше инсистирање и видјевши да у вези са радовима на Дворцу у Установи не постоји ни један једини документ, то смо се, почетком љета 2023, укључили више у праћење процеса и процедура у вези са адаптацијом зграде. У ту сврху, а на основу плана који смо добили од Агенције за пројектовање у нашој Општини, наш стручни кадар, кустоси, су урадили анализу својих збирки и направили план нових и могућих поставки. To је и најважнији дио посла који је планиран за 2024. годину.

**Програм рада за 2024. годину**

 Поред усељавања запослених и организовања поставки, у реконструисану и адаптирану зграду Музеја, са надом да ће до краја 2024. године доћи до њеног отварања за јавност, стручни кадар и остало особље ЈУ Музеји и галерије ће се и у наредној години залагати да осавремени рад Установе, примијени нове технологије у области заштите, истраживања, прикупљања, чувања и представљања јавности културних добара на територији наше општине, обогати музејску библиотеку, оснажи издаваштво, ради на набавци и куповини слика и могућих музејских експоната, врши дигитализацију података о сваком експонату понаособ, унаприједи људске ресурсе, ради на чвршћој сарадњи у областима културе и просвјете, популарише и медијски експонира културу и ради више на културној размјени у земљи и иностранству. У суштини наше планирање полази од улоге музеја и галерије који треба да служе друштвеној заједници (у прошлости, садашњости и будућности), a да притом и сама зграда буде доживљена у њеној пуној вриједности. Успјех једне установе оваквог типа се и не мјери успјешном реализацијом програма, па ни бројем посјетилаца, већ дјеловањем на свијест, знање, искуство и схватање сваког посјетиоца који искаже интересовање за њене активности. Због тога се мора повести много рачуна о томе како се структуирају и преносе поруке које се желе пренијети, јер у савременој пракси музеј се не третира као маузолеј, него као јавни форум, као простор заједничког дјеловања и дебате, то је мјесто за подизање културне свијести. Улога Музеја није, дакле, искључиво у представљању прошлости него и у стварању даљег културног тока у друштвеној заједници која је за њега везана, путем едукације. С обзиром на вишедеценијско неадекватно третирање ове институције, треба много рада и залагања да се музеју врати повјерење јавности и да испуни своју демократску улогу служења друштву.

 Дјелатност ЈУ Музеји и галерије се обавља у оквиру четири организационе јединице:

1. Завичајни музеј

2. Галерије Никола I и Илија Шобајић

3. Стари град Андерва

4. Служба за заједничке послове

 При изради Програма рада сагледано је актуелно стање музејских збирки, музејских објеката, изложбених простора и расположивих људских и

материјалних ресурса. Узети су у обзир и веома важни догађаји из прошлости, чије обиљежавање нас очекује у наредној години. Наставићемо и организовње стручног обиласка музеја у Црној Гори, региону и шире ради размјене искустава у раду и сагледавања могућности за сарадњу у организацији заједничких пројеката и размјени актуелних изложби. Програмом рада у 2024. години ЈУ Музеји и галерије амбициозно наставља завршетак започетих активности и реализацију планираних, уз постојећи стручни кадар и средства дефинисана буџетом, са посебном пажњом и радом на заштити и презентацији музејског фонда.

**Планиране активности**

 ***Рестаурација и конзервација:***

 Током 2023. године, уз стручну и финансијску подршку Секретаријата за културу Града Београда и Куће легата – Легата Петра Лубарде из Београда почели смо ***рестаурацију и конзервацију монументалне слике Петра Лубарде – Тринаестојулски устанак*** из 1967. године, чије су димензије (550 x 248 cm). Због немања простора, због недовршености реконструкције Дворца краља Николе, слика је, за сада, само бактериолошки испитана, стерилисана и заштићена. Процес њене конзервације ће бити настављен чим се услови потребни за рад конзерватора испуне.

 ***Обрада музејског материјала:***

Обрада керамичког материјала са локалитета ***Црвена Стијена*** у циљу функционалне анализе и богаћења фундуса будуће сталне поставке археолошке збирке.

 ***Програми везани за популарисање и предстваљање породице Шобајић:***

У 2023. години смо издали монографију ***„Илија Шобајић – између историјског и митског“*** о којој се стручна критика изјаснила веома позитвно. Установили смо, и уручили први пут, ***ликовну награду „Илија Шобајић“***, која ће се додјељивати сваке друге године.

 У 2024. години планирамо активности везане за прикупљање свих књига које су чланови ове породице штампали и њихово критичко приређивање у оквиру ***Сабраних дјела.***

 Уколико успијемо да обезбиједимо додатна средства у октобру ћемо организовати научни скуп ***„Шобајићи у свом и нашем времену“.***

 ***Слике и сликари:***

 У оквиру пројекта ***„Слике и сликари“,*** планиране су пројекције филмова о сликарима са коментарима и презентацијом наших кустоса: ***Агонија и екстаза*** (филм о Микеланђелу), ***Фрида*** (филм о Фриди Кало), ***Дјевојка са бисерном минђушом*** (филм о Јоханесу Вермеру)

 ***Обиљежавање историјских датума:***

 ***Штампарство у култури Црне Горе: 530 година Цетињског Октоиха,*** прве штампане књиге на словенском југу(1494. у штампарији Црнојевића) и  ***190 година Његошеве штапарије*** (1834. године Његош је из Русије на Цетиње донио штампарију. Књиге штампане те године).

 ***270 година од објављивања Историје о Црној Гори владике Василија Петровића у Москви*** (прва историја Црне Горе).

 ***240 година од када је на трон Црне Горе постављен и завладичен Петар Први Петровић Његош*** (О посланицама и другим текстовима Петра Првога.)

 ***160 година од смрти Вука Караџића (1787-1864)*** (рад на реформи језика и прикупљању народних умотворина – етнологија).

 ***Пола вијека од смрти Петра Лубарде*** (1907-1974) Постигнут договор о обиљежавању јубилеја заједно са Фондацијом Петар Лубарда из Херцег Новог.

 ***Планиране изложбе:***

 ***Изложба „Принцезе на двору Петровића“,*** слике за овај комплексни пројекат израдила академски сликар – музејски педагог Ива Станишић.

 Изложба ***радова академика Недељка Гвозденовића*** – Избор слика из његовог легата који припада Кући легата у Београду, у сарадњи са Кућом легата из Београда. Изложба била планирана за 2023. годину, али због радова на Дворцу и немања адекватног простора помјерена за ову годину.

 ***Изложба цртежа*** и сјећање на академског сликара из Никшића ***Жарка Бјелицу*** (1951 – 2022).

 ***Изложба слика*** и сјећање на академског ликовног умјетника из Никшића ***Ратка Вулановића*** (1941 – 2023).

 ***Изложба*** ***„Занатско оружје и оружни прибор од XVIII до почетка XX вијека“***, која ће се организовати у сарадњи са ЈУЗавичајни музеј Пљевља. (Ради се о примјерцима који због свог историјског, али и умјетничког и образовног карактера, имају, у оквиру збирке оружја, статус културног добра од националног значаја, па је примарни циљ изложбе валоризација и презентација овог значајног музејског материјала, као и промоција културног насљеђа Црне Горе)

 ***Изложба „Откривање стећака“,*** која приказује хронологију њиховог истраживања на подручју старе жупе Оногошт. Кроз старије цртеже и фотографије приказаће се пређашње стање појединачних споменика и некропола које је данас умногоме измијењено.

 У Аранђеловцу, у сарадњи са Културним центром из Аранђеловца, планирана ***изложба цртежа Илије Шобајића,*** као и промоција монографије ***„Илија Шобајић – између историјског и митског“.***

 ***Формирање библиотеке***

 Библиотека ЈУ Музеји галерије се успоставља као специјална библиотека интерног типа чији рад треба да буде усклађен са радом и организацијом Музеја, те је и њена набавна политика првенствено оријентисана на литературу везану за рад музејских и галеријских стручњака. До сада формиран библиотечки фонд чине публикације везане за све области којима се Музеј бави, а то су археологија, етнологија, историја, историја умјетности, нумизматика и музеологија. Велики дио фонда представљају серијске публикације које омогућавају праћење савремених токова научног рада. Као тек основана, библиотека књиге набавља куповином, размјеном и поклонима. На обради фонда интензивно ради лиценцирани библиотекар. У 2024. години се планира попис књига које посједује наша археолошка збирка, праћење издаваштва, поготово стручних књига и публикација као богаћење новим издањима. У оквиру библиотеке покренуто је и издаваштво, па ће библиотекар узети учешћа у приређивању и промоцији годишњака и других публикација.

 ***Предавања и разговори на историјске и књижевне теме:***

 У сарадњи са колегама из ЦЗКАЦГ и Народног музеја са Цетиња планирана предавања о праисторији на територији Никшића. Током предавања, осим најновијих информација везаних за праисторију Никшића, биће одржане и презентације досадашњих археолошких истраживања, а говориће се и о њиховом значају за општину и државу, о музејској сарадњи

са познатим установама и фондовима у свијету, као и о будућим плановима на пољу археологије.

Програмским активностима везаним за Његоша и Његошево дјело ***обиљежићемо Његошев дан – дан црногорске културе***.

 ***Педагошке активности:***

 Да би се обрада наставне јединице у музеју успешно реализовала, она мора бити утемељена на дидактичким и методским принципима. Кустоси морају водити рачуна да принцип примјерености узрасту ученика свакако буде задовољен, јер не смијју прецијенити али ни потцијенити интелектуалне способности ученика. Принцип индивидуализације наставе у музеју лакше се спроводи, јер се обично ради у малим групама, а такође, доживљај као педагошки принцип има далеко већи учинак приликом обраде наставне јединице у музеју.

 У оквиру педагошких активности Установе, планирана је изложба и примјена пројекта ***Принцезе на двору Петровића***. Пројекат се односи на ученике виших разреда основне школе и средњошколце. Цјелокупни пројекат припремиле: Марина Кораћ, историчар кустос и музејски педагог, руководилац Организационе јединице Стари град Андерва, музејски савјетник, сликар Оливера Ераковић и сликар – музејски педагог Ива Станишић.

За дјецу у предшколским установама и у нижим разредима основних школа из нашег града планирали смо креативне радионице и анимације, које би се могле организовати на Бедему (уколико се адаптира и прилагоди један дио тврђаве за пријем дјеце) на тему ***Праисторијске животиње у области Црвене стијене***.

За ученике виших разреда основне школе, такође на тврђави, организоваћемо креативне радионице: ***Израда макете Бедема, цртање и сликање мотива везаних за Бедем, као и историјска предавања везана за ослобођење Никшића од Турака.***

У оквиру својих дјелатности, наша Установа брине и о ***Лапидаријуму са стећцима***, смјештеном у комплексу Дворца, у 2024. години смо планирали и умјетничку радионицу за дјецу школског узраста, од 5. до 9. разреда ***„Шта нам стећци желе рећи“*** која би кроз три нивоа: предавање, ликовну радионицу и изложбу ученичких радова утицала на развијање свијести о појму и значају перцепције и чувања културног добра.

 ***Напомена:***

 С обзиром на то да радови на обнови и санацији Дворца краља Николе нијесу завршени и да улазе у трећу годину дуже од плана када их је требало окончаити, то је и програм рада ЈУ Музеји и галерије и ове године, због недостатка простора и основних услова за музејско-галеријску дјелатност у пуном капацитету подложан промјенама и прилагођавањима на неодговарајуће и (не)постојеће услове.

**ФИНАНСИЈСКИ ПЛАН ЗА 2024.ГОДИНУ**

ПРИХОДИ

 **€**

|  |  |  |
| --- | --- | --- |
| Р.бр. | ОПИС |  |
| 1. | Приходи од буџета општине Никшић | 716.880,00 |
| 2. | Приходи од сопствене дјелатности | 0,00  |
|  | ***У к у п н и п р и х о д и***  | **716.880,00**  |

РАСХОДИ

 **€**

|  |  |  |
| --- | --- | --- |
| Р.бр. | ОПИС |  |
| 1. | Бруто зараде и друга лична примања запослених | 599.500,00  |
| 2. | Програмске активности | 30.000,00  |
| 3. | Комуналне услуге и друго | 15.000,00 |
| 4. | Надокнада члановима Савјета | 5.200,00  |
| 5. | Трансфери за зимницу и др. | 20.680,00 |
| 6. | Обавезе из претходног периода | 46.500,00 |
|  |  |  |
|  | ***У к у п н и р а с х о д и (1+2+3+4+5)*** | **716.880,00**  |

Напомена :

* Бруто зараде запослених у износу од 599.500,00 еура су планиране за једанаест мјесеци 2024.године ;
* Зарада за децембар 2023.године у износу од 45.000,00 еура и комуналне услуге у износу од 1.500,00 еура планиране су на позицији 463 (отплата обавеза из претходног периода) код Секретаријата за финансије, развој и предузетништво, тако да укупни трансфер из буџета износи 716.880,00 еура.

**Број: 01- 910 Д И Р Е К Т О Р**

**Никшић, 06.12.2023. год. Весна Тодоровић, с.р.**